om den holdning, der skal indtages på Den Europæiske Unions vegne i ACS-EU-Ambassadørudvalget med hensyn til at ændre ACS-EU-Ambassadørudvalgets afgørelse nr. 3/2019 af 17. december 2019 om at træffe overgangsforanstaltninger i henhold til artikel 95, stk. 4, i ACS-EU-partnerskabsaftalen

BEGRUNDELSE

1.Forslagets genstand

Nærværende afgørelse fra Kommissionen indeholder et forslag til Rådets afgørelse om den holdning, som Unionen skal indtage i ACS-EU-Ambassadørudvalget om en ændring af dets afgørelse nr. 3/2019 om at træffe overgangsforanstaltninger i henhold til artikel 95, stk. 4, i partnerskabsaftalen mellem EU og gruppen af stater i Afrika, Caribien og Stillehavet (ACS), undertegnet i Cotonou den 23. juni 2000 ("Cotonouaftalen"), (afgørelsen om overgangsforanstaltninger). Afgørelsen om overgangsforanstaltninger blev ændret første gang ved Ambassadørudvalgets afgørelse nr. 2/2020 af 4. december 2020, hvorved anvendelsen af Cotonouaftalen blev forlænget indtil den 30. november 2021. Kommissionen foreslår, at anvendelsen af samtlige bestemmelser i Cotonouaftalen forlænges yderligere indtil den 30. juni 2022, eller indtil den nye partnerskabsaftale mellem Unionen og ACS-staterne træder i kraft eller finder midlertidig anvendelse, afhængigt af hvilket tidspunkt der kommer først.

2.Baggrund for forslaget

2.1.Cotonouaftalen

Cotonouaftalen har siden 2000 udgjort rammen for EU's forbindelser med 79 ACS-stater. Cotonouaftalen blev indgået for en periode på 20 år fra den 1. marts 2000 til den 29. februar 2020. Den blev efterfølgende revideret i 2005 og 2010.

Den 17. december 2019 blev anvendelsen af Cotonouaftalens bestemmelser ved ACS-EU-Ambassadørudvalgets afgørelse nr. 3/2019 forlænget indtil den 31. december 2020 eller indtil ikrafttrædelsen af den nye partnerskabsaftale mellem Unionen og ACS-staterne, afhængigt af hvilket tidspunkt der kommer først. Den nævnte afgørelse blev ændret første gang ved ACS-EU-Ambassadørudvalgets afgørelse nr. 2/2020 af 4. december 2020, hvorved anvendelsen af Cotonouaftalen blev forlænget indtil den 30. november 2021.

I september 2018 blev der indledt forhandlinger om en ny ACS-EU-partnerskabsaftale. Den 15. april 2021 paraferede chefforhandlerne teksten til en ny partnerskabsaftale mellem Unionen og medlemmerne af Organisationen af Stater i Afrika, Caribien og Stillehavet (OACSS). Kommissionen sendte senere Rådet sit forslag til undertegnelse. Forhandlingerne blev imidlertid genåbnet og pågår i øjeblikket vedrørende aftalens retlige karakter. Det er blevet klart, at forhandlingerne ikke vil munde ud i en ny aftale, der er klar til at blive anvendt inden udløbet af anvendelsen af den gældende Cotonouaftale den 30. november 2021. Denne situation kan føre til et tomrum i forbindelserne mellem EU og ACS, som det er nødvendigt at udfylde.

2.2.ACS-EU-Ministerrådet

ACS-EU-Ministerrådet er et organ på ministerplan, der er nedsat ved Cotonouaftalen (Cotonouaftalens artikel 15). Det består af medlemmer af Rådet for Den Europæiske Union og medlemmer af Europa-Kommissionen på den ene side og et medlem af hver ACS-stats regering på den anden side. Ministerrådet har bl.a. til opgave at træffe de afgørelser, der er nødvendige for Cotonouaftalens gennemførelse og anvendelse. Ministerrådet træffer afgørelse ved fælles overenskomst mellem parterne. For at afgørelserne er gyldige, skal i) halvdelen af medlemmerne af Rådet for Den Europæiske Union (dvs. 14 ministre fra EU-medlemsstaterne), ii) et medlem af Kommissionen og iii) to tredjedele af de medlemmer, der repræsenterer regeringerne i ACS-staterne (dvs. regeringsmedlemmer fra 55 forskellige ACS-stater) være til stede.

2.3.Overgangsforanstaltninger

Artikel 95, stk. 4, andet afsnit, i Cotonouaftalen lyder som følger: "Ministerrådet træffer eventuelle nødvendige overgangsforanstaltninger, indtil den nye aftale træder i kraft". I medfør af artikel 95, stk. 4, andet afsnit, i Cotonouaftalen kan der anvendes overgangsforanstaltninger for at forlænge anvendelsen af hele eller dele af Cotonouaftalen indtil anvendelsesdatoen for den nye aftale (midlertidig anvendelse eller ikrafttrædelse). For at opretholde retlig, politisk og institutionel kontinuitet i forholdet til ACS-staterne skal der, i og med at den nye aftale ikke vil finde anvendelse før udløbet af de eksisterende retlige rammer, træffes overgangsforanstaltninger for at forlænge anvendelsen af den gældende aftale.

2.4.ACS-EU-Ambassadørudvalgets ændring af overgangsforanstaltninger

I overensstemmelse med Cotonouaftalens artikel 95, stk. 4, træffes afgørelsen om overgangsforanstaltninger af ACS-EU-Ministerrådet. I henhold til Cotonouaftalens artikel 15, stk. 4, kan Ministerrådet overdrage beføjelser til Ambassadørudvalget. Med henblik herpå overdrog Ministerrådet den 23. maj 2019 beføjelserne til at vedtage afgørelsen om overgangsforanstaltninger til Ambassadørudvalget. I medfør af Cotonouaftalens artikel 16, stk. 2, kan Ambassadørudvalget inden for det af Ministerrådet tildelte mandat træffe eller ændre afgørelser, der er bindende for parterne. Ifølge Ambassadørudvalgets forretningsordens artikel 1 træder AVS-EF-Ambassadørudvalget sammen med regelmæssige mellemrum, særlig for at forberede møder i Ministerrådet og hver gang, det er nødvendigt, på anmodning af en af parterne. Takket være denne fleksibilitet kan Ambassadørudvalget sikre, at ændringen af afgørelsen om overgangsforanstaltninger finder sted rettidigt og senest i midten af november 2021. Derfor skal ACS-EU-Ambassadørudvalget på et af sine møder vedtage ændringen af afgørelsen om overgangsforanstaltninger ("den påtænkte retsakt"). Formålet med den påtænkte retsakt er at forlænge anvendelsen af Cotonouaftalen i sin helhed yderligere indtil den 30. juni 2022, eller indtil den nye partnerskabsaftale mellem Unionen og ACS-staterne træder i kraft eller finder midlertidig anvendelse, afhængigt af hvilket tidspunkt der kommer først.

3.Den holdning, der skal indtages på Unionens vegne